Document ID: 32004R1627

ΚΑΝΟΝΙΣΜΌΣ (ΕΚ) αριθ. 1627/2004 ΤΟΥ ΣΥΜΒΟΥΛΊΟΥ
της 13ης Σεπτεμβρίου 2004
για την τροποποίηση του κανονισμού (ΕΟΚ) αριθ. 3030/93 περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1)
Την 1η Μαΐου 2004, δέκα νέα κράτη μέλη προσχώρησαν στην Ευρωπαϊκή Ένωση. Το άρθρο 6 παράγραφος 7 της πράξης προσχώρησης του 2003 ορίζει ότι τα νέα κράτη μέλη οφείλουν να εφαρμόζουν την κοινή εμπορική πολιτική σχετικά με τα κλωστοϋφαντουργικά προϊόντα και ότι οι ποσοτικοί περιορισμοί που εφαρμόζει η Κοινότητα στις εισαγωγές κλωστοϋφαντουργικών προϊόντων και προϊόντων ένδυσης πρέπει να προσαρμοστούν για να ληφθεί υπόψη η προσχώρηση των νέων κρατών μελών στην Κοινότητα.
(2)
Με ισχύ από την 1η Μαΐου 2004, ο κανονισμός (ΕΟΚ) αριθ. 3030/93 του Συμβουλίου (1) τροποποιήθηκε από τον κανονισμό (ΕΚ) αριθ. 487/2004 (2). Προσάρμοσε τα ποσοτικά όρια για τις εισαγωγές ορισμένων κλωστοϋφαντουργικών προϊόντων από τρίτες χώρες στη διευρυμένη Κοινότητα, λαμβάνοντας υπόψη τις παραδοσιακές εισαγωγές στα δέκα νέα κράτη μέλη και χρησιμοποιώντας τη μέθοδο του μέσου όρου των εισαγωγών των ετών 2000 έως 2002, προσαρμοσμένου κατά χρονική αναλογία. Η νέα αυτή μέθοδος θα πρέπει τώρα να εφαρμοστεί για να προσαρμοστούν τα ποσοτικά όρια για τις εισαγωγές ορισμένων κλωστοϋφαντουργικών προϊόντων από τη Σοσιαλιστική Δημοκρατία του Βιετνάμ.
(3)
Ο κανονισμός (ΕΟΚ) αριθ. 3030/93 θα πρέπει, επομένως, να τροποποιηθεί αναλόγως.
(4)
Είναι σκόπιμο ο παρών κανονισμός να τεθεί σε ισχύ την επομένη της δημοσίευσής του, ώστε να μπορέσουν οι οικονομικοί φορείς να επωφεληθούν το ταχύτερο δυνατό,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΟΚ) αριθ. 3030/93, τα κοινοτικά ποσοτικά όρια για το Βιετνάμ για το 2004 που καθορίζονται στο παράρτημα V και στο παράρτημα VII του εν λόγω κανονισμού αντικαθίστανται από τα ποσοτικά όρια που καθορίζονται στο μέρος Α και το μέρος Β του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Σεπτεμβρίου 2004.

Labels: 18
3
1